TU ร่วมทุนสตาร์ทอัพฝรั่งเศส “อัลกามา” รุกอาหาร Plant Base
TU ประกาศเข้าร่วมลงทุนใน "อัลกามา" จากประเทศฝรั่งเศส รุกอาหาร Plant Base นวัตกรรมจากสาหร่าย หวังสนับสนุนการเติบโตของธุรกิจโปรตีนทางเลือกของไทยยูเนี่ยน
TU ประกาศเข้าร่วมลงทุนใน "อัลกามา" จากประเทศฝรั่งเศส รุกอาหาร Plant Base นวัตกรรมจากสาหร่าย หวังสนับสนุนการเติบโตของธุรกิจโปรตีนทางเลือกของไทยยูเนี่ยน
11 ม.ค. 2566

บริษัท ไทยยูเนี่ยน กรุ๊ป จำกัด (มหาชน) หรือ TU ประกาศเข้าร่วมลงทุนร่วมกับผู้ร่วมทุนเชิงกลยุทธ์รายอื่น ๆ ในอุตสาหกรรมในบริษัท อัลกามา จากประเทศฝรั่งเศสในรอบการระดมทุนซีรีย์เอ โดยอัลกามาสามารถระดมทุนได้ทั้งสิ้น 13 ล้านยูโร โดย TU ได้ลงทุนผ่านกองทุน Venture Fund ของบริษัท
โดย อัลกามา ก่อตั้งขึ้นในปี 56 โดยปัจจุบันมีธุรกิจในประเทศฝรั่งเศส สหรัฐอเมริกา และเบลเยี่ยม ดำเนินธุรกิจนวัตกรรมการผลิตสาหร่ายเพื่อเป็นส่วนประกอบอาหารให้กับบริษัทผู้ผลิตอาหารและเครื่องดื่มรายใหญ่ และมีการพัฒนาผลิตภัณฑ์ร่วมกันและผลิตในระดับอุตสาหกรรมเพื่อทดแทนโปรตีนจากสัตว์ หรือเพื่อเสริมสารอาหารให้กับผลิตภัณฑ์
สำหรับผลิตภัณฑ์ที่โดดเด่นของอัลกามาอยู่ในกลุ่มผลิตภัณฑ์ ทามัลกา หรือ Tamalga ซึ่งเป็นกลุ่มส่วนประกอบอาหารใช้แทนไข่ไก่ในการผลิตระดับอุตสาหกรรม โดยเฉพาะสินค้าขนมอบและเบเกอรี่ การระดมทุนในรอบนี้จะช่วยผลักดันการยกระดับนวัตกรรมไปสู่เชิงพาณิชย์  พัฒนาการนำไปใช้ในแบบใหม่ๆ และสร้างโรงกลั่นชีวภาพขนาด 10,000 ตารางเมตรในเมืองลีช์ ประเทศเบลเยี่ยม
โดยการลงทุนในอัลกามาและความร่วมมือที่จะเกิดขึ้นในอนาคต จะช่วยสนับสนุนการเติบโตของธุรกิจโปรตีนทางเลือกของไทยยูเนี่ยนได้เป็นอย่างดี ตลอดจนการพัฒนาส่วนประกอบอาหารสำหรับผลิตภัณฑ์จากอาหารทะเล
ทั้งนี้ อัลกามา เป็นผู้ผลิตสาหร่ายไมโครแอลจีที่ใช้ในการผลิตอาหารมนุษย์รายสำคัญ สาหร่ายแอลจีได้กลายมาเป็นส่วนสำคัญในอุตสาหกรรมอาหาร บริษัทได้นำเอานักวิจัย วิศวกรและนักโภชนาการเข้าด้วยกัน โดยมีความเชี่ยวชาญตั้งแต่การเลือกสาหร่ายแอลจีในการผลิตส่วนประกอบอาหารไปจนถึงการผลิตในระดับอุตสาหกรรมขนาดใหญ่สำหรับอาหารที่ทำจากพืชทั้งในประเทศฝรั่งเศสและประเทศอื่นๆ
นายธีรพงศ์ จันศิริ ประธานเจ้าหน้าที่บริหาร TU กล่าวว่า บริษัทเชื่อในการดูแลสุขภาพให้กับผู้คนควบคู่ไปกับการดูแลรักษาท้องทะเลให้อุดมสมบูรณ์ ซึ่งสาหร่ายแอลจีนับเป็นแหล่งส่วนประกอบอาหารจากทะเลที่มีความยั่งยืน สอดคล้องไปกับเป้าหมายของบริษัทในด้านความยั่งยืน  บุคลากรของอัลกามามีความสามารถและประสบการณ์ทั้งในด้านเทคโนโลยีและธุรกิจ ในการที่จะสร้างให้เกิดความเปลี่ยนแปลงที่ดีให้กับอุตสาหกรรมโปรตีนในวงกว้าง
นายอัลวิน เซเวอเรียง ประธานเจ้าหน้าที่บริษัทและผู้ร่วมก่อตั้ง อัลกามา กล่าวว่า บริษัทยินดีที่ได้ร่วมมือกับไทยยูเนี่ยนในการสร้างสรรค์ส่วนประกอบอาหารจากอาหารทะเลที่มีการจัดหาวัตถุดิบอย่างยั่งยืนและดีต่อสุขภาพ และด้วยการพัฒนาสาหร่ายแอลจีที่สามารถต่อยอดได้อีกมากนี้ เราจะสามารถพัฒนาสินค้านวัตกรรมที่ตอบโจทย์ในอนาคตได้ไปอีกระดับ
โดย TU จัดตั้งกองทุน venture fund ขึ้นในปี 62 โดยมุ่งลงทุนในสตาร์ทอัพที่ดำเนินธุรกิจเกี่ยวกับโปรตีนทางเลือก สารอาหารเพื่อสุขภาพ และเทคโนโลยีชีวภาพ ตลอดจนห่วงโซ่คุณค่าของธุรกิจอาหาร และการลงทุนเชิงกลยุทธ์ต่าง ๆ โดยกองทุนนี้จะลงทุนและทำงานร่วมกับบริษัทต่าง ๆ ตั้งแต่เริ่มต้นเพื่อร่วมมือและสนับสนุนให้เกิดการพัฒนาให้สอดคล้องไปกับความมุ่งมั่นของบริษัทการดูแลความเป็นอยู่ของผู้คนควบคู่ไปกับการอนุรักษ์ทรัพยากรของท้องทะเล หรือ Healthy Living, Healthy Oceans